1. Domeeninimi ja majutus

Hea domeeninimi

Kõigepealt, mis on domeeninimi? Domeeninimi on rohkemat kui lihtsalt veebiaadress, see on sinu identiteet veebis. Meeldejääv ja selge nimi meelitab külalisi lehele, seevastu igav või keerukas nimi võib neid aga eemale juhtida. Parima domeeninime valik on üks keerulisemaid otsuseid oma ettevõtte esitlemiseks veebis.

Aseta ennast kliendi rolli

Mõtle millist domeeninime on kliendil kerge meeles pidada ja lihtne trükkida. Kui sinu ettevõtte nimega domeeninimi on saadaval ja see vastab eelnevatele punktidele, siis on see parim valik. Ettevõtte nime asemel võib domeeninimes kasutada ka näiteks teenuse nimetust, mida sinu ettevõte pakub.

Kontrolli domeeninime saadavust

Sisesta soovitud domeen zone.ee või veebimajutus.ee lehel domeeninime otsingulahtrisse ja kontrolli seejärel selle saadavust. Kui sinu ettevõtte tegutseb vaid koduturul, siis maatunnusega domeenidest sobib kõige paremini .ee. Kui sinu ettevõtte tegutseb euroopas või mujal rahvusvaheliselt, sobib paremini .eu või ka .com.

Kodulehe majutus

Kodulehe tegemine ilma hea majutuseta on võimatu. Kui sobiv domeeninimi on leitud ja registreeritud on tarvis leida ka sobiv kodulehe majutus. Meie soovitame oma koduleht majutada kas Zones või Veebimajutuses, just nende majutuse töökindluse, kiiruse ja suurepärase klienditoe tõttu. Kindlasti ära vali teenusepakkujat lihtsalt kuutasu põhjal, madala kuutasu taga võib peituda kehv või puudulik klienditeenindus, madal kiirus jms.

Järgmisena mõtle millist paketti on sul tarvis. Millise iseloomuga kodulehe tegemine on Sul plaanis – kas tegu on lihtsa kodulehega või lisandub sinna ka e pood? Lihtsama kodulehe puhul sobib valida standard pakett, mahukama ja funktsionaalsemate lehtede puhul peaks mõtlema pakettidele, mis on suurema mahu ja jõudlusega.

2. WordPressi paigaldamine

Sisene haldusesse

Kõigepealt logi sisse oma Zone keskkonda. Vasakult külgribast vajuta Zone+ lingil. Avaneval lehel vajuta nupul Paigalda uus rakendus.

WordPressi Paigaldamine

Avanevas aknas kuvatakse erinevaid rakendusi, mida on võimalik ühe klikiga paigaldada. Liigu sisuhalduse sektsioonini ning liigu hiirega wordpress rakenduse peale. Vajuta tekkival paigalda kohe nupul.

Asukoha määramine

Järgmisena määra asukohaks oma domeen, kuhu soovid WordPressi paigaldada. Kui sinu veebileht tuleb peadomeenile, siis ära kataloogi väljale midagi sisesta. Teised väljad võivad jääda nii nagu need on. Sellisel juhul paigaldatakse WordPressi kõige uuem versioon ning toimub WordPressi automaatne uuendamine. Vajuta nupul paigalda rakendus.

Kui paigaldamine õnnestus, siis kuvatakse teade ’Rakenduse paigaldamine õnnestus’. Sinu e-posti aadressile saadetakse konto andmed oma WordPressi lehele sisselogimiseks.

3. Teema paigaldamine ja kujundamine

Veebilehe tegemine tasuta teemaga

WordPress tasuta teema paigaldamine on väga lihtne. Mine oma lehe halduskeskkonnas Välimus – Teemad ning vajuta Add new (Lisa uus).

Seejärel kuvatakse erinevad tasuta teemad. Kui sa juba enam-vähem tead millistele tingimustele sinu koduleht vastama peab, siis võid kasutada ka omaduste filtrit. Vajuta omaduste filter nupul ning tee soovitud kohtadesse linnukesed. Peale filtrite rakendamist kuvatakse vastavad teemad.

Teema paigaldamiseks liigu hiirega teema peale ja vajuta nupul paigalda ning aktiveeri see.

Kodulehe tegemine tasulise teemaga

Kui vajad aga rohkem võimalusi, mida tasuta teemad ei paku, siis heida pilk tasuliste teemade poole. Ka tasuliste teemade valik on väga suur ning valiku tegemisel peaks lähtuma lehe iseloomust. Veebilehe loomine tasulise teemaga muudab kodulehe haldamise mugavamaks.

Üks enimmüüdumaid WordPressi teemasi on näiteks Avada. Tegu on teemaga, mis on äärmiselt kasutajasõbralik ja rohkete võimalustega. Avada pakub hetkel koguni 69 valmiskujundust.

Kui oled omale Avada teema ostnud, siis saab selle paigaldada Välimus – Teemad lehel vajutades Add new (Lisa uus) ning vajutades lae teema üles nupul. Lae üles .zip-vormingus teema. Selleks, et oleks võimalik teema failides muudatusi teha ja olla kindel, et need uuendades kaotsi ei lähe, pead aktiveerima alamteema (child-theme). Seejärel registreeri teema, sisestades teema seadetesse unikaalne võti.

Nüüd saad alustada sisu lisamise ja kujundamisega. Kodulehe valmistamine ja haldamine Avadaga on väga mugav. Kui soovid kasutada mõnda valmiskujundust, siis mine Avada – Websites ja impordi soovitud valmiskujundus.

Seejärel saad luua endale kodulehe kasutades Avada Live Builderit, tegu on suurepärase funktsionaalsusega, mis võimaldab kujundada koduleht, koodi tundmata.

4. Sisu lisamine ja lehe ülesehitus

Lehed ja postitused

Kodulehe tegemine käib käsikäes sisu loomisega. WordPressis saab lisada mitut moodi sisu – lehti ja postitusi. Lehtedena lisatakse üldjuhul põhilised sisulehed – Avaleht, Ettevõttest, Teenused, Tehtud tööd ja Kontakt. Postitustena lisatakse näiteks blogipostitused. Postitusi on võimalik jagada ka kategooriatesse (näiteks: blogi, uudised jne).

Lehe lisamine

Lehe lisamiseks mine Lehed – Lisa uus. Sisesta lehe pealkiri (näiteks Avaleht), lisa lehele soovitud sisu ja vajuta Avalda.

Loo niiviisi kõik sisulehed, mida soovid menüüsse lisada.

Avalehe määramine

Avalehe määramiseks mine Sätted – Lugemine. Määra, et sinu koduleht näitab staatilist lehte ja määra oma kodulehele avaleht. Kui sul on loodud ka postituste leht, siis saab sealt määrata ka selle.

Menüü loomine

Menüü loomiseks mine Välimus – Menüü. Sisesta menüü nimetus ja vajuta Loo menüü.

Edasi lisa menüüsse loodud lehed. Selleks tee linnuke lehe ette ja vajuta Lisa menüüsse. Menüü linkide asukohta saad muuta neid üles-alla liigutades.

Olenevalt kasutuselolevast teemast on Menüü seaded all erinevad valikud. Seal võib saada menüüd määrata näiteks põhimenüüks, ülemise riba, jaluse, külgriba või mobiilseks menüüks.

5. Miks on e poe tegemine hea mõte

Mugavus

E poe tegemine muudab Sinu kauba ostmise klientidele mugavaks. Miks minna poodi kui saab kõik vajaliku korraga koju tellida? Klientidel on mugav erinevate parameetritega tooteid sirvida (riiete puhul näiteks värvus, suurus, stiil) ja oma ostukorv kokku panna. Seejärel suunduda kassasse, valida sobiv tarneviis ja oma ostu eest mugavalt näiteks pangalingiga tasuda.

Turundusstrateegiate laienemine

E poe loomine peaks käima koos märksõnadele optimeerimisega, mis sinu tooteid või teenuseid kõige paremini iseloomustavad ning nendele märksõnadele lehe seejärel ka optimeerima. Läbimõeldud ja otsingumootoritele optimeeritud e pood ilmub otsingumootorites kõrgemal kohal.

E poes saab kutsuda üles kliente liituma ka oma uudiskirjadega. Uudiskirjades saab saata klientidele sooduskoode, mis kliendid sinu lehele jälle tagasi meelitavad.

Ajaga kaasas käimine

Oma ettevõttele e poe tegemine näitab, et oled kaasaegne. Nagu eelnevalt mainitud, siis suur osa inimestest leiab oma tooted internetist – kui Sind seal ei ole, siis Sa nende jaoks ei eksisteeri. Võimalik, et tänu sellele jääb Sinu ettevõte paljudele potensiaalsetele klientidele avastamata.

Kui Sul on juba e pood, siis veendu, et see oleks toimiv ja kaasaegne. Ebaprfessionaalne ja mobiilile mitte kohandatud leht peletab kliendid eemale.

Jooksvad kulud on madalad

E poe tegemine võib Sinu jooksvaid kulusid vähendada. Kui nüüd võrrelda füüsilist poodi ja e poodi, siis e poe puhul maksad Sa igakuiselt majutustasu ja füüsilise poe puhul ruumide rendi eest. E poe majutustasud algavad umbes 5€, ruume selle raha eest ei rendi. Samuti hoiab e poe loomine kokku tööjõukulude pealt.

Kasumi suurenemine

E poe loomine võib ettevõtte kasumit päris palju suurendada. Seda sel juhul kui oled otsingumootorites nähtav, Sinu e pood on professionaalne ja mugav erinevates seadmetes kasutada. Samuti aitavad kaasa e poe loomisega kaasnevad turundusstrateegiad nagu näiteks uudiskirjade teel saadetavad sooduskoodid.

Globaalne turg

E poe tegemine annab võimaluse laieneda globaalselt, ilma vajaduseta ise kohapeal olla. Mitmekeelse e poe loomene võib tuua kliente üle kogu maailma.

24/7 avatud

Füüsilisest poest ostude tegemise määravad ära kindlad nädalapäevad ja kellaajad. Veebipoes saab oste sooritada ajast ja nädalapäevast sõltumatult. E poe loomine võimaldab olla avatud 24/7.

Madalam risk

Võrreldes füüsilise poega on e pood väga turvaline. Keegi ei saa sinult kaupa varastada – enne makse ja seejärel kaup.

6. E poe tegemine ja seadistamine

Üldine

Woocommerce üldistes seadetes saab määrata oma poe aadressi, riigid kuhu oma kaupa müüd ja tarnid. Samuti saab sisse lülitada maksud (kui sinu ettevõte on käibemaksukohuslane) ja sooduskoodid. Määrata saab isegi valuuta, milles poes müügil olevate toodete hinnad kuvatakse.

Tooted

Toote seadete alt saab määrata poe lehe kus kuvatakse e poodi lisatud tooted. Füüsiliste toodete puhul saab määrata toodete mõõt- ja kaaluühikud.

Soovi korral saab lubada või keelata tootearvustused ja tärnidega hindamise.

Võimalik on sisse lülitada laoseisu haldamine ja madala laoseisu piirmäär – kui toode hakkab laost osa lõppema, siis saadetakse lehe haldajale teavitus.

Tarne

Tarne vahekaardil saab luua tarnetsoonid ning igale tarnetsoonile luua ja määrata omad tarnemeetodid. Kui kasutusel on mõni pakiautomaatide pistikprogramm, siis pakiautomaatide valikud ilmuvad just sinna vahekaardile.

Seadetest on võimalik sisse lülitada transpordikulude kalkulaator ja määrata vaikimisi transpordi sihtkoht.

Maksed

Maksete vahekaardil on võimalik seadistada oma e poes pakutavad makseviisid. Neid on võimalik sisse ja välja lülitada ning üles ja alla liigutades järjestust muuta.

Kontod & privaatsus

Antud vahekaardil on võimalik seadistada seda kuidas ka kes sinu e poes oste teha saab – kas selleks peab olema registreerunud või mitte, kas ja kus on võimalik kliendil konto luua.

Samuti on võimalik seadistada privaatsuspoliitika ja isikuandmete säilitamisega seonduv.

E-kirjad

E-kirjade vahekaardil saab määrata millised automaatsed teavitused e-posti teel on aktiivsed ja millised mitte.

Võimalik on muuta e-kirjas kasutatavat logo, värve ja saatja andmeid.

7. E poe tegemine ja toote lisamine e poodi

Tootekategooriad

Tootekategooriad ja –sildid töötavad üsna sarnaselt WordPressi postituste kategooriate ja siltidega. Neid saab igal ajal luua, muuta ja kustutada.

Omadused

Omadusi saab Woocommerce-s kasutada kahel viisil – toodete filtreerimiseks poe lehel ja varieeruva toote loomiseks.

Tootetüübid

Lihtne toode – lihtsa toote puhul, nagu nimi juba ütleb, on tegu tavalise tarnitava tootega, millel ei ole lisavalikuid. Näiteks raamat.

Rühmitatud toode – see on kogu seotud lihtsatest toodetest, mida saab osta eraldi. Näiteks neli tooli.

Virtuaalne toode – toode, mida ei tarnita. Valides tootetüübiks virtuaalne toode, eemaldatakse tarnega seotud funktsionaalsus. Virtuaalne toode võib olla näiteks teenus või tarkvara.

Allalaetav toode – allalaetava toote puhul aktiveeritakse lisaväli, kuhu saab lisada faili, mille allaladimise link saadetakse kliendile, kes toote on ostnud. Näiteks PDF fail või digitaalne album.

Väline/partneri toode – toode, mis lisatakse küll e poodi kuid on ostetav mujal. Näiteks toode Amazoni lehel.

Varieeruv toode – toode, millel on erinevad variatsioonid. Igale variatsioonile saab määrata eraldi hinna, tootekoodi jne. Näiteks jalanõud, mis on saadaval eri värvides ja suurustes.

Lihtsa toote lisamine e poodi

Lihtsa toote lisamine sarnaneb postituse lisamisega WordPrsssis. Kui oled varem WordPressi postitust lisanud, siis ei tohiks ka lihtsa toote lisamine Sulle keeruline olla.

Mine Woocommerce – Tooted – Lisa uus toode. Sisesta toote nimetus ja kirjeldus.

Edasi liigu Toote andmed sektsioonini ning sisesta toote hind, soovi korral ka soodushind.

Laohalduse vahekaardil määra tootele tootekood ja soovi korral lülita sisse laohaldus. Kui lülitasid sisse laohalduse, siis määra ka laojäägi kogus. Võimalik on määrata ka toote ühekaupa müümine.

Tarne vahekaardil saab määrata vajadusel toote kaalu, mõõtmed ja tarneklassi.

Seotud tooted vahekaardil, nagu juba nimigi ütleb, saab määrata seotud tooted.

Omaduste vahekaardil saab lisada omadused, mille abil on võimalik hiljem tooteid filtreerida.

Edasi liigu paremasse tulpa ja määra tootele kategooria(d), tootesildid, tootepilt ja galerii.

Just nii lihtne lihtsa toote lisamine ongi.

Kodulehe tegemine ja e poe loomine spetsialistide poolt

Kodulehe tegemine võib võtta kaua aega ja ning osutuda üsna keeruliseks kui ei ole sellega varem kokkupuudet olnud. Kui soovid toimivat koduehte või e poodi, siis on kõige kindlam pöörduda oma ala spetsialistide poole.